钦定古今图书集成/明伦汇编/皇极典/第245卷 > 《申饬刑政令》梁·武帝
## 钦定古今图书集成/明伦汇编/皇极典/第245卷 > 《申饬刑政令》梁·武帝

永元之季，乾维落纽，政实多门，有殊卫文之代，权移
于下，事等曹恭之时。遂使阉尹有翁媪之称，高安有
法尧之旨。鬻狱贩官，锢山护泽，开塞之机，奏成小丑。
直道正义，拥抑弥年，怀冤抱理，莫知谁诉。奸吏因之，
笔削自已。岂直贾生流涕，许伯哭时而已哉！今理运
惟新，政刑得所，矫革流弊，实在兹日。可通检尚书众
曹，东昏时诸诤讼失理，及主者淹停，不时施行者，精
加讯辨，依事议奏。